হার্দিক পাণ্ড্য এখন স্বপ্নের ফর্মে বিচরণ করছেন। এবার কিংবদন্তি ক্যারিবিয়ান ক্রিকেটার মাইকেল হোল্ডিংয়ের বোলিং অ্যাকশনের সঙ্গে পাণ্ড্যর তুলনা করে বসলেন প্রাক্তন অস্ট্রেলিয়ান ক্রিকেটার ডিন জোন্স। আর তা করেই বিপাকে পড়ে গেলেন এই প্রাক্তন অজি ক্রিকেটার। শুনতে হল ভক্তদের কটাক্ষ।
ওয়েস্ট ইন্ডিয়ান ফাস্ট বোলার হোল্ডিংয়ের বোলিং অ্যাকশনের সঙ্গে নাকি অনেকটাই মিল রয়েছে পাণ্ড্যর বোলিং অ্যাকশনের। টুইটারে এরকমটাই বলেছিলেন জোন্স। ‘টিম ইন্ডিয়া’র আশা ভরসার প্রতীক পাণ্ড্য হয়ে উঠলেও তিনি এখনও হোল্ডিংয়ের সমকক্ষ হয়ে উঠতে পারেননি। ক্রিকেটভক্তদের ধারণা এমনটাই। তাই জোন্সের তুলনা শুনে স্থির থাকতে পারেননি টুইটার-ভক্তরা। জোন্সের টুইট, ‘‘হার্দিক পাণ্ড্যর বোলিং অ্যাকশন অনেকটাই মাইকেল হোল্ডিংয়ের মতো?‌ আমার কিন্তু সেটাই মনে হচ্ছে। তবে দু’জনের গতি সমান নয়।’’ 

এই বিষয়ে অন্যান্য খবর

পরিণীতির প্রেমে মজে কোন ক্রিকেটার, জল্পনা বাড়ালেন হার্দিক পাণ্ড্য
হার্দিক পাণ্ড্যর জন্য বিপদে পড়লেন এই সুন্দরী সাংবাদিক! পিছনের কারণ জানুন


এর পরেই সোশ্যাল মিডিয়ায় আলোড়ন তৈরি হয়। কেউ লেখেন, ‘‘একদমই নয়।’’ আবার কেউ লেখেন, ‘‘পাণ্ড্যর সঙ্গে হোল্ডিংয়ের তুলনা টানা দেখে মনে হচ্ছে আপনি ক্রিকেটটা রেডিওতে শোনেন।’’  এরকম কত মন্তব্য যে শুনতে হয়েছে জোন্সকে, তার ইয়ত্তা নেই।